Bejaarde op Noordwes-kleinhoewe vermoorArgieffoto: SAPD, Facebook Sers. Kelebogile Moleko, woordvoerder van die polisie, het gesê die moord het vermoedelik tussen 15:00 en 18:00 gebeur. “Die 79-jarige man se bure het glo onraad vermoed toe hulle hom nie buite op die kleinhoewe gesien het nie en het gaan ondersoek instel. Hulle het sy liggaam in sy huis op die vloer aangetref met sy hande vasgebind,” het Moleko gesê. Sy het gesê die man is vermoedelik met ŉ tou of elektriese koord verwurg. Daar was nie tekens van gedwonge toegang tot die huis nie en die deur het oopgestaan. “In dié stadium probeer die polisie nog vasstel of daar iets uit die huis gesteel is. Die man het alleen gebly, so dit was nie onmiddellik duidelik of iets uit die huis vermis word nie,” het sy gesê. “Die kluis in die huis het oopgestaan, so die polisie sal ondersoek instel of die man ŉ vuurwapen gehad het.” Moleko het gesê die man se naam kan nog nie bekend gemaak word nie aangesien sy naasbestaandes nog in kennis gestel moet word. ŉ Saak van moord en huisroof word ondersoek. Lees die reeks indiepte-artikels wat Maroela Media in Februarie oor plaasaanvalle in SA gedoen het hier.